O‘zbekistonda 2013-yilning 6 oyida 103 ta bolalar sport maydonchasi qurildi

O‘zbekiston Respublikasi Oliy Majlisi Qonunchilik palatasining Fan, ta’lim, madaniyat va sport masalalari qo‘mitasi tomonidan o‘tkazilgan yig‘ilishda Madaniyat va sport ishlari vazirligining mamlakatimizda jismoniy tarbiya va sportni rivojlantirish borasidagi chora-tadbirlari bajarilishiga doir axboroti tinglandi.

 Foto © yondi.ru
O‘zA xabar berishicha, yig‘ilishda mamlakatimizda yangi-yangi sport inshootlari qurilgani, ularning aksariyati yurtimizning chekka va olis hududlarida bunyod etilgani ta’kidlandi. Faqat 2013-yilning 6 oyi mobaynida 103 yangi bolalar sport maydonchasi tashkil etildi.
Bolalar sportini rivojlantirish jamg‘armasi mablag‘lari hisobidan keyingi o‘n yilda barpo etilgan 1113 bolalar sporti obyekti, jumladan, 252 yangi sport kompleksi, 861 sport zalining 84 foizi qishloq joylarda qurildi.
2013-yilning birinchi yarmida mamlakatimizning barcha tuman, shaharlari, chekka qishloqlari, mahallalar, istirohat bog‘larida qariyb to‘rt mingta ommaviy sport tadbiri o‘tkazilib, ularga bir million nafardan ortiq aholi jalb etildi. Ishtirokchilarning 482 ming nafari xotin-qizlar ekani e’tiborga molik.